和韓燕河南府秀才送周光宗
作者：王十朋
朝代：宋

paragraphs: 吾皇尚柔理，北客來輸平。
投戈講文藝，虞庠萃群英。
藹藹六年間，人物如西京。
菁莪各成材，龍虎巍標名。
東嘉號多士，半作鴻都生。
昭然藻鑑中，不負事業精。
先進日通顯，天衢作雷轟。
後生益可畏，行藝方蜚聲。
賢哉汝南丈，頭角令人驚。
撐腸飽文史，欲振三年鳴。
偃蹇未如志，造物殊無情。
歸來務遵養，絕意蝸角爭。
高堂有慈親，祿養須大烹。
壯懷不能已，千里提短檠。
掉頭脫塵鞅，舉翼摩太清。
賤子忝交末，平生荷推誠。
緬懷去年春，駕言共西征。
悠悠舊時路，君今獨先行。
江梅弄春色，愛日烘新晴。
勿憚行役苦，會見歸來榮。